LT Europos Sąjungos oficialusis leidinys L 35/1

KOMISIJOS REGLAMENTAS (ES) Nr. 87/2014

2014 m. sausio 31 d.

kuriuo dėl didžiausios leidžiamosios acetamiprido, butralino, chlorotolurono, daminozido, izoproturono, pikoksistrobino, pirimetanilo ir trineksapako likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą, 18 straipsnio 1 dalies b punktą ir 49 straipsnio 2 dalį,

kadangi:

(1) didžiausia leidžiamoji acetamiprido, daminozido, izoproturono, pikoksistrobino ir pirimetanilo likučių koncentracija (toliau – DLK) nustatyta Reglamento (EB) Nr. 396/2005 II priede ir III priedo B dalyje. Butralino, chlorotolurono ir trineksapako DLK nustatyta to reglamento III priedo A dalyje;

(2) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (2) Europos maisto saugos tarnyba (toliau – Tarnyba) pateikė pagrįstą nuomonę dėl nustatytos acetamiprido DLK. 2013 m. gegužės 30 d. Komisijos reglamentu (ES) Nr. 500/2013 (3) šios medžiagos DLK buvo pakeista. Atsižvelgiant į šiuos pakeitimus ir Tarnybos pagrįstoje nuomonėje pateiktas rekomendacijas, tikslinga sumažinti citrusiniams vaisiams, salotinėms sultenėms, salotoms, sėjamosioms gražgarstėms, Brassica spp. lapams ir daigams nustatytą DLK. Tikslinga išlaikyti tam tikriems produktams nustatytą DLK ir padidinti dygiesiems artišokams nustatytą DLK. Tarnyba padarė išvadą, kad trūksta tam tikros informacijos apie abrikosams, persikams, kiaulėms (mėsai, riebalams, kepenims ir inkstams), galvijams (mėsai, riebalams, kepenims ir inkstams), avims (mėsai, riebalams, kepenims ir inkstams), ožkoms (mėsai, riebalams, kepenims ir inkstams), naminiams paukščiams (mėsai, riebalams, kepenims ir inkstams) ir pienui bei kiaušiniams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nekyla, Reglamento (EB) Nr. 396/2005 II priede turėtų būti nustatyta dabartinio arba Tarnybos nustatyto lygio šių produktų DLK. Šios DLK vertės bus peržiūrėtos; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(3) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (4) Tarnyba pateikė pagrįstą nuomonę dėl nustatytos butralino DLK. Komisijos sprendimu 2008/819/EB (5) nuspręsta butralino neįtraukti į Direktyvos 91/414/EEB I priedą, o tam tikroms valstybėms narėms buvo leista suteikti lengvatinį laikotarpį, kuris turėjo baigtis ne vėliau kaip 2010 m. balandžio 20 d. Buvo panaikintos visos išduotos augalų apsaugos produktų, kuriuose yra butralino, registracijos. Todėl pagal Reglamento (EB) Nr. 396/2005 17 straipsnį kartu su to paties reglamento 14 straipsnio 1 dalies a punktu reikėtų II ir III prieduose išbraukti nustatytą šių veikliųjų medžiagų DLK. Tai neturėtų būti taikoma CXL vertėms, grindžiamoms naudojimu trečiosiose šalyse, jeigu tos CXL vertės priimtinos vartotojų saugos požiūriu. Tai neturėtų būti taikoma ir tais atvejais, kai DLK buvo nustatyta specialiai kaip importo leidžiamasis nuokrypis;

(4) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi Tarnyba pateikė pagrįstą nuomonę dėl nustatytos chlorotolurono DLK. Ji rekomendavo palikti tam tikriems produktams nustatytą DLK. Tarnyba padarė išvadą, kad trūksta tam tikros informacijos apie obuoliams, kriaušėms, grūdams, galvijams (mėsai, riebalams, kepenims ir inkstams), avims (mėsai, riebalams, kepenims ir inkstams) ir ožkoms (mėsai, riebalams, kepenims ir inkstams) nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nekyla, Reglamento (EB) Nr. 396/2005 II priede turėtų būti nustatyta Tarnybos nustatyto lygio šių produktų DLK. Šios DLK vertės bus peržiūrėtos; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(5) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos daminozido DLK. Ji pasiūlė pakeisti likučių apibrėžtį. Visos augalų apsaugos produktų, kuriuose yra daminozido, registracijos skirtos tik nemaistiniams kultūriniams augalams. Todėl tikslinga, kad būtų taikoma nustatytojo lygio DLK;

(6) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (6) Tarnyba pateikė pagrįstą nuomonę dėl nustatytos izoproturono DLK. Ji rekomendavo palikti tam tikriems produktams nustatytą DLK. Tarnyba padarė išvadą, kad trūksta tam tikros informacijos apie laiškiniams česnakams, čiobreliams, galvijams (mėsai, riebalams, kepenims ir inkstams), avims (mėsai, riebalams, kepenims ir inkstams) ir ožkoms (mėsai, riebalams, kepenims ir inkstams) nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nekyla, Reglamento (EB) Nr. 396/2005 II priede turėtų būti nustatyta Tarnybos nustatyto lygio šių produktų DLK. Šios DLK vertės bus peržiūrėtos; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(7) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (7) Tarnyba pateikė pagrįstą nuomonę dėl nustatytos pikoksistrobino DLK. Ji rekomendavo sumažinti galvijams (mėsai, riebalams, kepenims ir inkstams), avims (mėsai, riebalams, kepenims ir inkstams), ožkoms (mėsai, riebalams, kepenims ir inkstams) ir pienui nustatytą DLK. Ji rekomendavo palikti rugiams ir kviečiams nustatytą DLK ir padidinti miežiams ir avižoms nustatytą DLK. Ji padarė išvadą, kad trūksta tam tikros informacijos apie rapsų sėkloms nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nekyla, Reglamento (EB) Nr. 396/2005 II priede turėtų būti nustatyta dabartinio arba Tarnybos nustatyto lygio šių produktų DLK. Šios DLK vertės bus peržiūrėtos; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(8) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (8) Tarnyba pateikė pagrįstą nuomonę dėl nustatytos pirimetanilo DLK. Ji pasiūlė pakeisti likučių apibrėžtį. Ji rekomendavo sumažinti citrusiniams vaisiams, slyvoms, agurkams, kornišonams ir cukinijoms nustatytą DLK. Ji rekomendavo palikti tam tikriems produktams nustatytą DLK ir padidinti sėklavaisiams, abrikosams, vyšnioms, svogūnlaiškiams, Brassica spp. lapams ir daigams, žolelėms ir pupelėms (šviežioms, su ankštimis) nustatytą DLK. Tarnyba padarė išvadą, kad trūksta tam tikros informacijos apie grūdams, kiaulėms (mėsai, riebalams, kepenims ir inkstams), galvijams (mėsai, riebalams, kepenims ir inkstams), avims (mėsai, riebalams, kepenims ir inkstams), ožkoms (mėsai, riebalams, kepenims ir inkstams) ir pienui nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nekyla, Reglamento (EB) Nr. 396/2005 II priede turėtų būti nustatyta dabartinio arba Tarnybos nustatyto lygio šių produktų DLK. Šios DLK vertės bus peržiūrėtos; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(9) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (9) Tarnyba pateikė pagrįstą nuomonę dėl nustatytos trineksapako DLK. Ji pasiūlė pakeisti likučių apibrėžtį. Ji rekomendavo sumažinti kiaulėms (mėsai, riebalams ir kepenims), galvijams (mėsai, riebalams ir kepenims), avims (mėsai, riebalams ir kepenims), ožkoms (mėsai, riebalams ir kepenims), naminiams paukščiams (mėsai, riebalams ir kepenims), pienui ir kiaušiniams nustatytą DLK. Ji rekomendavo palikti rapsų sėkloms, grūdams, kiaulių, galvijų, avių ir ožkų inkstams nustatytą DLK. Ji padarė išvadą, kad trūksta tam tikros informacijos apie džiovintoms pupelėms ir aguonų sėkloms nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nekyla, Reglamento (EB) Nr. 396/2005 II priede turėtų būti nustatyta dabartinio arba Tarnybos nustatyto lygio šių produktų DLK. Šios DLK vertės bus peržiūrėtos; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(10) dėl produktų, apie kurių atitinkamas registracijas ir importo leidžiamąjį nuokrypį neturima duomenų Europos Sąjungos lygiu ir kurių DLK nėra nustatytos Kodekse (Codex), Tarnyba padarė išvadą, kad rizikos valdytojai turi papildomai apsvarstyti šį atvejį. Atsižvelgiant į dabartines mokslines ir technines žinias, šiems produktams skirta DLK turėtų būti nustatyto lygio arba tai turėtų būti numatytoji DLK, remiantis Reglamento (EB) Nr. 396/2005 18 straipsnio 1 dalies b punktu;

(11) remiantis pagrįstomis Tarnybos nuomonėmis ir atsižvelgiant į susijusius veiksnius daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(12) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(13) šiame reglamente reikėtų numatyti pereinamojo laikotarpio priemones produktams, kurie buvo teisėtai pagaminti prieš pakeičiant DLK ir kurie, remiantis turima informacija, užtikrina aukštą vartotojų apsaugos lygį, kad šiuos produktus būtų galima įprastai parduoti, perdirbti ir vartoti;

(14) Pasaulio prekybos organizacijoje su Sąjungos prekybos partneriais buvo konsultuotasi dėl naujos DLK ir į jų pastabas atsižvelgta;

(15) šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.

2 straipsnis

Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo teisėtai pagaminti iki 2014 m. rugpjūčio 25 d.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Tačiau jis taikomas nuo 2014 m. rugpjūčio 25 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2014 m. sausio 31 d. Komisijos vardu Pirmininkas José Manuel BARROSO

(1) OL L 70, 2005 3 16, p. 1.

(2) European Food Safety Authority; Review of the existing maximum residue levels (MRLs) for acetamiprid, according to Article 12 of Regulation (EC) No 396/2005. (Europos maisto saugos tarnyba, Nustatytos didžiausios leidžiamosios acetamiprido koncentracijos (DLK) peržiūra pagal Reglamento (EB) Nr. 396/2005 12 straipsnį). EFSA Journal 2011;9(7):2328. [59 pp.].

(3) OL L 151, 2013 6 4, p. 1.

(4) European Food Safety Authority; Reasoned opinion on the review of the existing maximum residue levels (MRLs) for butralin, according to Article 12 of Regulation (EC) No 396/2005 (Europos maisto saugos tarnyba, Pagrįsta nuomonė dėl nustatytos didžiausios leidžiamos butralino koncentracijos (DLK) peržiūros pagal Reglamento (EB) Nr. 396/2005 12 straipsnį). EFSA Journal 2012;10(4):2651. [21 pp.].

(5) OL L 285, 2008 10 29, p. 15.

(6) European Food Safety Authority; Review of the existing maximum residue levels (MRLs) for isoproturon, according to Article 12 of Regulation (EC) No 396/2005 (Europos maisto saugos tarnyba, Nustatytos didžiausios leidžiamosios izoproturono koncentracijos (DLK) peržiūra pagal Reglamento (EB) Nr. 396/2005 12 straipsnį). EFSA Journal 2011;9(12):2453. [30 pp.].

(7) European Food Safety Authority; Review of the existing maximum residue levels (MRLs) for picoxystrobin, according to Article 12 of Regulation (EC) No 396/2005 (Europos maisto saugos tarnyba, Nustatytos didžiausios leidžiamosios pikoksistrobino koncentracijos (DLK) peržiūra pagal Reglamento (EB) Nr. 396/2005 12 straipsnį). EFSA Journal 2011;9(12):2488. [35 pp.].

(8) European Food Safety Authority; Review of the existing maximum residue levels (MRLs) for pyrimethanil, according to Article 12 of Regulation (EC) No 396/2005 (Europos maisto saugos tarnyba, Nustatytos didžiausios leidžiamosios pirimetanilo koncentracijos (DLK) peržiūra pagal Reglamento (EB) Nr. 396/2005 12 straipsnį). EFSA Journal 2011;9(11):2454. [65 pp.].

(9) European Food Safety Authority; Review of the existing maximum residue levels (MRLs) for trinexapac, according to Article 12 of Regulation (EC) No 396/2005 (Europos maisto saugos tarnyba, Nustatytos didžiausios leidžiamosios trineksapako koncentracijos (DLK) peržiūra pagal Reglamento (EB) Nr. 396/2005 12 straipsnį). EFSA Journal 2012;10(1):2511. [38 pp.].